El nombre de viatgers que utilitzen l’autobús urbà creix un 5% durant el 2017
30 de gener 2018

![Imagen 1](/media/lvckwrjj/12c_roser-maestro_web.jpg)

L'any 2017 s'ha tancat amb bones xifres per al servici de transport urbà de Sagunt, ja que el nombre de viatgers ha augmentat prop d'un 5%, situant-se en els 457.595 viatgers, davant els 437.086 de l'any 2016. Este augment confirma la tendència positiva, que ja es va iniciar en el passat any 2014, i que s'està veient accelerada en els últims dos anys amb augments superiors al 4’5%.

Entre les dades destaca el nombre de viatges realitzats pels estudiants mitjançant l'ús d'abonaments, que ha augmentat en més d'un 9%. Esta tendència positiva es trasllada, encara que en menor mesura, a l'abonament de pensionistes i al general.

Quant a les línies, és la línia 102 CIVIS la que absorbix l'augment dels viatgers, mentre que les línies Urbà Sagunt i Urbà Port mantenen la mateixa tendència d’anys anteriors. Per açò, des del departament de Mobilitat Urbana de l'Ajuntament de Sagunt, junt a l'empresa AVSA, s'ha iniciat un estudi de les dos línies urbanes amb l'objectiu de plantejar noves alternatives i millores. L'estudi, que es completarà amb propostes dels usuaris i veïns, cerca fer estes línies més atractives i que, d'esta manera, pròximament puguen augmentar el nombre de viatgers transportats.

  

![](/media/p2pd2pac/11img_6775_cuerpo1.jpg)  
  

Des de Mobilitat Urbana assenyalen que “**el servici urbà de viatgers és una prioritat per a nosaltres com a via de foment del transport sostenible. Per açò, malgrat les bones dades d'usuaris de l'any 2017, no deixarem de treballar en mesures que milloren el servici perquè seguim tenint bones estadístiques**”.

**Bus de Nit**

D'altra banda, les dades positives del servici urbà contrasten amb l'ús del Bus de Nit, que es troba estancat en nombre d'usuaris. Des del departament de Mobilitat Urbana volen recordar a la ciutadania l'existència d'esta línia nocturna que presta servici tots els dissabtes.

Sobre este assumpte, i amb l'objectiu de seguir fomentant l'oci segur i responsable en la ciutat, també s'estan estudiant possibles millores per al Bus de Nit que, junt a una campanya de promoció, augmenten l'ús d'este servici entre la ciutadania i entre els jóvens especialment.

Tota la informació respecte al servici urbà de viatgers es pot trobar en la web d’AVSA i del SUV: [www.avsa.es](http://www.avsa.es/) i [www.suvsagunto.es.](http://www.suvsagunto.es/)

  
[](http://www.suvsagunto.es/)

[![](/media/xlbpxasr/11higueras-052_cuerpo2.jpg)  
  
  
](http://www.suvsagunto.es/)

  

*   [](http://www.facebook.com/sharer.php?u=https://aytosagunto.es/va/actualitat/el-nombre-de-viatgers-que-utilitzen-l-autobus-urba-creix-un-5-durant-el-2017/ "Facebook")
*   [](http://twitter.com/share?url=https://aytosagunto.es/va/actualitat/el-nombre-de-viatgers-que-utilitzen-l-autobus-urba-creix-un-5-durant-el-2017/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-nombre-de-viatgers-que-utilitzen-l-autobus-urba-creix-un-5-durant-el-2017/ "Linked In")
*   [](mailto:?body=https://aytosagunto.es/va/actualitat/el-nombre-de-viatgers-que-utilitzen-l-autobus-urba-creix-un-5-durant-el-2017/)